Diari Oficial de la Generalitat Valenciana


Sumari del DOGV 3250, del 26-05-1998 (1998/4080)

ORDRE de 19 de maig de 1998, de la Conselleria d'Ocupació, Indústria i Comerç, per la qual s'estableixen les bases per a la concessió de subvencions en matèria de consum en l'exercici 1998.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3250

Data del DOGV
:   26-05-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/4080


Data del document
:   19-05-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

ORDRE de 19 de maig de 1998, de la Conselleria d'Ocupació, Indústria i Comerç, per la qual s'estableixen les bases per a la concessió de subvencions en matèria de consum en l'exercici 1998. [1998/X4080]
  
L'Estatut dels Consumidors i Usuaris de la Comunitat Valenciana estableix l'existència d'oficines municipals d'informació al consumidor (OMIC) i atribueix a la Generalitat Valenciana la regulació de la seua creació.
  
En el Decret 181/1992, del Govern Valencià, es fixen els requisits perquè aquestes oficines siguen acreditades per la Generalitat mitjançant el procediment establit en l'Ordre de 21 de gener de 1997, de la Conselleria d'Ocupació, Indústria i Comerç.
  
D'altra banda, les associacions de consumidors tenen la representació dels seus associats i serveixen d'instrument per a l'exercici dels drets individuals i col·lectius dels consumidors. A través d'elles, s'exerceixen els drets de participació i audiència en consulta que tots els consumidors tenen reconeguts com a drets bàsics en l'Estatut de Consumidors i Usuaris de la Comunitat Valenciana.
  
Conscient de la seua importància com a via participativa de la societat civil valenciana i de defensa col·lectiva dels consumidors i usuaris, el capítol II d'aquesta ordre es dedica a l'aportació de mitjans per a la consolidació del sistema d'associacions de consumidors i el seu foment, a través d'ajudes públiques destinades a la realització de les actuacions que els són pròpies.
  
Per tot això, i a fi d'optimar tots els recursos posats a la disposició dels consumidors i alhora dur a cap una política integrada en matèria de consum, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Capítol I
  
Règim general de les ajudes
  
Article 1. Objecte i àmbit
  
1. L'objecte d'aquesta ordre és establir el règim de concessió d'ajudes en matèria de consum, d'acord amb les consignacions previstes en la Llei de Pressupostos de la Generalitat Valenciana per a 1998.
  
2. El règim d'ajudes serà d'aplicació de la manera que es determina en els següents articles.
  
Article 2. Accions susceptibles de suport
  
1. Les ajudes regulades en aquesta ordre s'adrecen a donar suport a les accions següents:
  
a) Despeses corrents i en inversió dutes a cap per les federacions i associacions de consumidors i usuaris de la Comunitat Valenciana per a la realització d'actuacions en suport i defensa dels consumidors i usuaris.
  
b) Despeses corrents i en inversió de les corporacions locals de la Comunitat Valenciana destinades al funcionament, instal·lació i equipament d'oficines municipals d'informació al consumidor (OMIC).
  
2. Les ajudes per a les despeses de què tracta el número anterior podran sol·licitar-se en relació amb les efectuades des del dia 1 de gener de 1998, sempre que reunisquen la resta de condicions i requisits establits en aquesta ordre.
  
3. L'import total de la subvenció concedida en concepte d'ajuda a la inversió, no podrà superar el 50% de les inversions pressupostades per l'entitat peticionària en la seua sol·licitud.
  
4. Les ajudes per a les despeses corrents i de funcionament no podran superar el 50% de les despeses pressupostades per l'entitat peticionària en la seua sol·licitud.
  
5. En aquells supòsits en els quals ho aconselle la concurrència de circumstàncies excepcionals es podrà autoritzar la concessió d'ajudes que superen els límits establits en els paràgrafs anteriors, respectant, en tot cas, les dotacions pressupostàries corresponents. La resolució serà motivada.
  
6. L'import de les subvencions concedides en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat que ha de desenvolupar la beneficiària
  
Article 3. Presentació de sol·licituds i termini
  
1. Les sol·licituds hauran de presentar-se d'acord amb el model establit en l'annex I, en el Registre de la Conselleria d'Ocupació, Indústria i Comerç, carrer Colom, núm. 32, codi postal 46508 València, o per mitjà de qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La sol·licitud haurà d'anar acompanyada de la documentació que per a cada tipus d'ajuda s'establisca en l'article corresponent d'aquesta ordre.
  
3. El termini per a sol·licitar les subvencions regulades en aquesta ordre serà d'un mes a partir de l'endemà de la publicació en el Diari Oficial de la Generalitat Valenciana. Si l'ajuda sol·licitada ho és per a la realització d'una inversió consistent en obra, la sol·licitud podrà formular-se de manera genèrica, sempre que la concreció d'aquesta es formule i presente, acompanyada de la documentació l'aportació de la qual exigeix aquesta ordre, en el termini d'un mes comptat des del dia de l'acabament del termini anterior.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no vaja acompanyada de la documentació que d'acord amb aquesta ordre resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició, i s'hi arxivarà sense més tràmit.
  
Article 4. Criteris de concessió
  
Per a la concessió de les ajudes es valorarà la transcendència de l'actuació o projecte en relació amb els següents aspectes:
  
a) Que el projecte comporte una major integració de la política de consum en altres polítiques concurrents.
  
b) L'adequació, l'interès i la rellevància del projecte per a la protecció i defensa dels consumidors i usuaris.
  
c) L'extensió territorial de l'actuació o dels resultats previstos d'aquesta.
  
d) La incidència del projecte respecte de consumidors i usuaris que per les seues especials circumstàncies necessiten una actuació específica i diferenciada.
  
e) La potenciació o participació en el sistema arbitral de consum.
  
f) L'extensió de la defensa dels drets dels consumidors i usuaris a poblacions, territoris o àrees d'actuació que no disposen actualment dels instruments específics de suport.
  
g) Les previsions de continuïtat del projecte en altres àmbits o exercicis.
  
Article 5. Resolució de concessió de les ajudes
  
1. La Direcció General de Comerç i Consum podrà demanar al sol·licitant l'aportació addicional d'altres documents o dades complementàries que considere necessaris per a resoldre la sol·licitud presentada. En el cas d'haver-s'hi presentat projecte tècnic, aquest haurà de sotmetre's a l'informe de l'Oficina de Supervisió de Projectes o dels tècnics designats per la Conselleria.
  
2. El conseller d'Ocupació, Indústria i Comerç, després de l'informe previ d'una comissió qualificadora composta per personal tècnic de la Direcció General de Comerç i Consum designat a aquest efecte pel conseller, dictarà resolució de concessió de l'ajuda, en què es determine expressament la quantia i s'incorporen, si escau, les condicions i obligacions que afecten el desenvolupament de l'actuació objecte de subvenció. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini màxim per a resoldre les sol·licituds que es formulen per a la concessió de les ajudes previstes en aquesta ordre serà de dos mesos comptats des de la data d'acabament del termini de presentació de sol·licituds. Transcorregut el termini sense que s'hi haja dictat resolució s'entendrà desestimada la sol·licitud de concessió d'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. Les resolucions a què es refereixen els paràgrafs anteriors esgoten la via administrativa i contra aquestes podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de 2 mesos comptats des de l'endemà de la notificació de la resolució corresponent.
  
Article 6. Resolució d'incidències
  
1. El director general de Comerç i Consum, després dels informes previs que estime oportuns, resoldrà les incidències que es produïsquen amb posterioritat a la concessió, com ara pròrrogues de terminis, modificacions justificades del projecte inicial o qualsevol altra variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, d'altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 7. Obligacions del beneficiari
  
Són obligacions del beneficiari:
  
1. Realitzar l'activitat que fonamenta la concessió de la subvenció.
  
2. Acreditar la realització de l'activitat, i també el compliment dels requisits i les condicions que determinen la concessió de l'ajuda.
  
3. Sotmetre's a les actuacions de control financer de la Intervenció General de la Generalitat Valenciana pel que fa a les subvencions o ajudes concedides.
  
4. Fer constar, de manera explícita, en la difusió de les accions subvencionades el suport de la Conselleria d'Ocupació, Indústria i Comerç, quan així es determine en la corresponent resolució de concessió.
  
Article 8. Minoració i resolució de l'ajuda concedida
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i les altres circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Capítol II
  
Ajudes a federacions i associacions de consumidors
  
Article 9. Objecte, àmbit i beneficiaris de les ajudes
  
1. L'objecte d'aquest capítol és establir el règim de concessió d'ajudes a les federacions i associacions de consumidors i usuaris de la Comunitat Valenciana, per a finançar les despeses derivades de la seua actuació en suport dels consumidors i usuaris i en defensa dels seus drets.
  
2. Podran ser beneficiàries de les ajudes les federacions i associacions de consumidors i usuaris que es troben inscrites en el Registre Públic d'Associacions de Consumidors i Usuaris de la Comunitat Valenciana.
  
Article 10. Accions susceptibles de suport
  
Les subvencions es destinaran a finançar les actuacions incloses en les següents àrees funcionals:
  
A) En despeses corrents:
  
1. Activitats d'informació. Es podran concedir subvencions destinades a la realització de campanyes concretes d'informació i orientació sobre els drets dels consumidors i usuaris, i també de promoció de l'associacionisme.
  
2. Activitats de formació i educació. Podran ser objecte de subvenció:
  
a) Activitats adreçades a la formació i educació dels consumidors organitzades per les associacions o federacions.
  
b) Realització de cursos bàsics o d'especialització en consum organitzats per les associacions o federacions, en col·laboració amb la Direcció General de Comerç i Consum, si escau.
  
3. Funcionament dels gabinets d'informació al consumidor i dels gabinets jurídics.
  
4. Possibilitat de participació en el sistema arbitral de consum. Se subvencionaran les despeses per assistència de membres de les federacions i associacions com a àrbitres a procediments de les juntes arbitrals de consum. Cada intervenció serà subvencionada amb 3.500 pessetes, en el cas que l'arbitratge es desenvolupe d'acord amb l'equitat, i amb 7.000 pessetes en el supòsit que s'efectue conforme a dret
  
5. Despeses de manteniment de l'entitat i de realització d'actes estatutaris.
  
6. Projectes innovadors, entenent-se per tals aquells que impliquen una nova visió o enfocament en les matèries objecte d'anteriors actuacions, que incidisquen en àrees d'interès per als consumidors i usuaris tradicionalment no previstes en les actuacions de les associacions i federacions, i també els que se centren en els problemes del consumidor valencià derivats de l'actual consideració com a consumidor en l'àmbit econòmic i social de la Unió Europea.
  
B) En despeses d'inversió:
  
1. Adquisició de locals per a constituir la seu de l'entitat.
  
2. Obres en locals de les federacions o associacions.
  
3. Adquisició de material inventariable.
  
Article 11. Presentació de sol·licituds i termini
  
1. Les federacions i associacions de consumidors i usuaris interessades hauran de presentar sol·licitud de subvenció signada per la presidència de l'entitat, en la qual es farà constar de forma separada l'ajuda sol·licitada per a cadascuna de les àrees funcionals recollides en l'article anterior. L'esmentada sol·licitud anirà acompanyada de la següent documentació:
  
a) Programa detallat de les activitats que ha de realitzar en cadascuna de les àrees la federació o associació el 1998.
  
b) Pressupost detallat de despeses i ingressos per a 1998.
  
c) Quan se sol·licite subvenció per a obres haurà d'incloure's, si escau, projecte subscrit per un tècnic competent acompanyat de pressupost detallat i d'un programa d'actuació que garantisca l'execució de les obres en l'exercici en el qual es concedisca la subvenció, subscrit per la presidència de l'entitat.
  
d) Certificat que la persona sol·licitant està al corrent de les seues obligacions tributàries estatals i autonòmiques i davant de la Seguretat Social o acreditació d'haver-lo sol·licitat, en els termes previstos en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996).
  
e) Opcionalment, memòria de les activitats realitzades durant l'any 1997 i balanç econòmic en el qual es detallen les despeses i els ingressos del mateix exercici, on s'especifiquen les quanties obtingudes per subvencions o ajudes procedents d'altres administracions o ens públics o privats, subscrit per la presidència de l'entitat.
  
2. Podran presentar sol·licitud les associacions la inscripció de les quals en el Registre Públic d'Associacions de Consumidors i Usuaris de la Comunitat Valenciana es trobe en tràmit; en aquest cas serà requisit necessari per a la concessió de les ajudes que es produïsca la inscripció en l'esmentat registre.
  
Article 12 Liquidació de les ajudes
  
1. El pagament de les subvencions per a despeses corrents es realitzarà de conformitat amb allò que s'ha establit en l'article 47 bis de la Llei d'Hisenda Pública de la Generalitat Valenciana, i amb el següent règim:
  
a) En el moment de la concessió de la subvenció es lliurarà el 40% de la quantitat assignada. L'esmentat pagament estarà condicionat a la presentació per part de l'entitat beneficiària de fiança, dipositada davant els serveis territorials de la Conselleria d'Economia, Hisenda i Administració Pública de la província corresponent, per import del 40% de la subvenció concedida, o a la justificació prèvia de despeses que cobrisca el 40% esmentat.
  
b) Una vegada justificat per part de l'entitat beneficiària el 40% ja lliurat, es podrà procedir al pagament d'un 20% més amb els mateixos condicionants, és a dir després de la fiança o justificació de despeses prèvia. La resta de la subvenció es farà efectiva després de la justificació de la totalitat de la quantitat concedida.
  
2. El pagament de les subvencions per a despeses d'inversió, es realitzarà de conformitat amb el que estableix el mateix article, amb el següent règim:
  
a) Al moment de la concessió de la subvenció es lliurarà el 15% de la quantitat assignada. L'esmentat pagament estarà condicionat a la presentació per part de l'entitat beneficiària de fiança, dipositada davant dels serveis territorials de la Conselleria d'Economia, Hisenda i Administració Pública de la província corresponent, per import del 15% de la subvenció concedida, o bé després de la justificació prèvia de despeses que cobrisca el 15% esmentat.
  
b) Una vegada justificat el 15% avançat, la resta de la subvenció es farà efectiva després de la justificació per part de l'entitat de la despesa d'inversió subvencionada.
  
3. La justificació de la subvenció es durà a cap d'acord amb les següents normes:
  
a) El lliurament de justificants haurà de realitzar-se a partir de la notificació de la concessió de subvenció, i en tot cas abans de l'1 de novembre de 1998. L'import dels justificants presentats haurà d'arribar com a mínim a la quantia dels percentatges que es puguen lliurar d'acord amb els paràgrafs 1 i 2 d'aquest article.
  
b) Les factures o justificants presentats hauran de ser originals, i hi quedarà reflectit de forma expressa que el seu pagament s'ha efectuat.
  
c) Les factures hauran de tenir totes les dades formals que exigeix per a la seua expedició l'article 3 del Reial Decret 2.402/1985, de 18 de desembre (BOE núm. 312 de 30 de desembre de 1985).
  
d) Les justificacions corresponents al personal fix es presentaran necessàriament en nòmines, acompanyades dels justificants de cotització a la Seguretat Social.
  
e) Les justificacions corresponents a col·laboracions puntuals figuraran en factures on consten les dades formals que exigeix per a la seua expedició l'article 3 del Reial Decret 2.402/1985, de 18 de desembre (BOE núm. 312 de 30 de desembre de 1985); a les factures s'unirà el corresponent rebut.
  
f) No seran admesos justificants de despesa per atencions socials.
  
g) Els desplaçaments es justificaran mitjançant el bitllet corresponent en cas d'utilització de transport públic i en cas que s'use vehicle particular, es valoraran a 25 pessetes el quilòmetre. No seran subvencionats els rebuts de taxi.
  
h) Quan es justifiquen activitats que generen despeses d'hostalatge i/o restauració, hauran d'adjuntar-se les factures corresponents, sent l'import màxim que s'ha de subvencionar per persona i dia 8.000 pessetes per ambdós conceptes.
  
i) En el cas de despeses per assistència d'àrbitres de les federacions i associacions a procediments de juntes arbitrals de consum, es justificaran mitjançant presentació de certificats expedits per la secretaria de la junta arbitral corresponent.
  
j) En el cas que haja sigut necessària la presentació de projecte tècnic, certificació d'obra expedida per un tècnic competent.
  
Capítol III
  
Ajudes a les corporacions locals
  
de la Comunitat Valenciana
  
Article 13. Objecte, àmbit i beneficiaris de les ajudes
  
1. L'objecte d'aquest capítol és establir el règim de concessió d'ajudes per a la instal·lació i equipament d'oficines municipals d'informació al consumidor (OMIC) i per a contribuir al finançament de les despeses derivades de l'actuació d'aquestes en suport i defensa dels consumidors i usuaris.
  
2. Podran sol·licitar subvenció per al finançament de despeses en infraestructura i equipament de les OMIC, aquelles corporacions locals que disposen d'una oficina o vagen a posar-la en funcionament durant l'exercici de 1998.
  
3. Podran ser beneficiaris de les subvencions en concepte d'ajuda al finançament de les despeses derivades de la seua actuació en suport i defensa dels consumidors, les corporacions locals que disposen d'una OMIC compresa en qualsevol dels següents supòsits:
  
a) Oficines municipals d'informació al consumidor (OMIC) que es troben acreditades per la Generalitat Valenciana o per a les quals s'haja sol·licitat l'esmentada acreditació, sempre que hi reunisquen els requisits establits en l'Ordre de 21 de gener de 1997 (DOGV 2.945, de 5-3-97).
  
b) OMIC que, sense estar acreditades, realitzen programes d'informació, formació o educació dels consumidors, i també les que col·laboren amb la Generalitat Valenciana en les campanyes d'inspecció. En aquests casos hauran de reunir les següents condicions:
  
- Atendre les consultes, reclamacions i denúncies dels consumidors i realitzar mediacions en els conflictes que puguen sorgir entre les parts.
  
- Trobar-se obertes al públic durant quatre hores al dia, com a mínim, en jornada laboral i estar identificades adequadament de manera que s'advertisca fàcilment la seua existència i ubicació.
  
- Disposar del personal apropiat a fi de facilitar als consumidors i usuaris interessats la informació i l'assessorament que necessiten, o comprometre's de dotar l'OMIC amb l'esmentat personal.
  
4. Les corporacions locals que compartisquen amb la Generalitat Valenciana la titularitat de les juntes arbitrals de consum podran obtenir ajudes per a les despeses corrents destinades al manteniment i la potenciació de les esmentades juntes.
  
Article 14. Accions susceptibles de suport
  
1. Les subvencions a la inversió estaran destinades a:
  
a) Obres d'instal·lació i equipament de noves OMIC, en especial d'aquelles que amplien o tinguen un àmbit territorial d'actuació superior al municipi.
  
b) Obres d'adaptació i reforma de les OMIC, i també obres de millora per a la seua adequació a allò que s'ha disposat en el Decret 181/1992.
  
c) Senyalització de les OMIC, en especial d'aquelles que estant acreditades d'acord amb allò que s'ha disposat en l'Ordre de 21 de gener de 1997, s'adapten al manual d'identitat corporativa de les OMIC.
  
d) Equipament de les OMIC (equips informàtics, de reprografia, mobiliari, etc.), sempre que consistisquen en béns inventariables.
  
2. Les ajudes per a les despeses corrents estaran destinades al finançament de les ocasionades per les oficines municipals d'informació al consumidor i la participació en les juntes arbitrals de consum, en els termes previstos en els números 3 i 4 de l'article anterior
  
Article 15. Documentació
  
1. A la sol·licitud d'ajudes a la inversió, les corporacions locals hauran d'adjuntar la següent documentació, segons els casos:
  
A. Si se sol·licita subvenció per a la instal·lació d'una OMIC:
  
A.1. Memòria descriptiva de l'actuació, en la qual es determine la seua ubicació, els mitjans materials i personals dels quals es dotarà i el pressupost inicial de funcionament.
  
A.2. Còpia del projecte de les obres que s'han de realitzar subscrit pel tècnic competent, acompanyada de pressupost detallat i del corresponent programa d'actuació, si escau, per fases.
  
B. Si se sol·licita subvenció per a l'adaptació i reforma d'una OMIC ja existent:
  
B.1. Còpia del projecte de les obres que s'han de realitzar subscrit pel tècnic competent, si escau.
  
B. 2. Memòria en la qual es descriguen les millores que s'introduiran justificant-ne la necessitat.
  
C. En cas de sol·licitar subvenció per a senyalització de l'OMIC, identificació dels elements i llocs en els quals s'instal·laran els nous senyals.
  
D. Si se sol·licita subvenció per a equipament informàtic de l'OMIC, inventari del material de què es disposa, indicant aquell l'adquisició del qual haja sigut subvencionada per la Generalitat Valenciana en anteriors convocatòries.
  
E. En qualsevol dels supòsits anteriors s'haurà d'adjuntar a més a més, la següent documentació general:
  
E.1. Pressupost detallat de les despeses que es produiran el 1998, d'acord amb els supòsits anteriors.
  
E.2. Certificat, expedit per la secretaria de la corporació, acreditatiu de l'acord adoptat per l'òrgan municipal competent, que considere l'aprovació del programa i el pressupost corresponents, la sol·licitud de subvenció, la quantia d'aquesta, el compromís de finançar la part no subvencionada i el de l'afectació indefinida dels béns que puguen adquirir amb l'ajuda sol·licitada a la finalitat per a la qual es concedisca la subvenció.
  
E.3. En cas que l'OMIC amplie o tinga una cobertura territorial superior al municipi, s'adjuntarà certificat de la secretaria de cada una de les corporacions locals que s'integren en el projecte, en la qual es faça constar l'acord de conformitat amb aquest.
  
2. A la sol·licitud de subvenció per a despeses corrents o de manteniment, les corporacions locals hauran d'adjuntar la següents documentació:
  
a) Programa detallat de les actuacions que es duran a cap el 1998.
  
b) Certificat, expedit per la secretaria de la corporació acreditatiu de l'acord adoptat per l'òrgan municipal competent, que considere l'aprovació del programa i el pressupost corresponents, la sol·licitud de subvenció i la quantia d'aquesta, i també el compromís exprés de finançar la part no subvencionada.
  
c) Aquelles OMIC que no es troben acreditades hauran de presentar, a més a més, un certificat expedit per la secretaria de la corporació en el qual s'acredite el compliment de les condicions fixades en el punt 3, de l'article 13 d'aquesta ordre. Així mateix, s'haurà de relacionar el personal de què disposa l'OMIC per a exercir les funcions descrites, o certificar l'acte de la corporació en el qual s'acorde la provisió del corresponent personal en qualsevol de les formes previstes en el Decret 181/1992.
  
d) En cas que l'OMIC amplie o tinga una cobertura territorial superior al municipi, s'adjuntarà, a més, certificat de la secretaria de cada una de las corporacions locals que s'integren en el projecte, en el qual es faça constar l'acord de conformitat amb aquest.
  
3. Les corporacions locals que sol·liciten ajuda per a les juntes arbitrals de consum, la titularitat de les quals compartisquen amb la Generalitat Valenciana, adjuntaran a la sol·licitud, a més de la documentació assenyalada en el punt b) del número anterior:
  
a) Certificat expedit per la secretaria de la junta en el qual s'acredite el nombre d'audiències realitzades l'any 1997, especificant les realitzades en altres municipis, i les actuacions desenvolupades en matèria d'arbitratge.
  
b) Programa de les actuacions que, en matèria arbitral, es duran a cap el 1998 i pressupost de despeses d'aquestes.
  
c) Certificat expedit per la secretaria de la corporació en el qual s'acredite el personal que presta els seus serveis en la junta arbitral.
  
4. Totes les sol·licituds de subvenció aniran acompanyades de certificat de dades de domiciliació bancària (fitxa de manteniment de tercers), tret que s'haja presentat amb anterioritat davant la Conselleria d'Ocupació, Indústria i Comerç i les dades no hagen experimentat variació.
  
5. En cas que part d'aquesta documentació ja haja sigut presentada en sol·licitar altres subvencions davant d'aquesta Conselleria, serà suficient de fer-ho constar en la sol·licitud, especificant l'objecte i la data de la seua presentació.
  
Article 16. Liquidació de les ajudes
  
1. El pagament de les subvencions concedides en concepte d'ajuda a la inversió, es realitzarà de conformitat amb allò que s'ha establit en l'article 47 bis de la Llei d'Hisenda Pública de la Generalitat Valenciana per a les transferències de capital, d'acord amb el següent règim:
  
- El 15% de l'import de la subvenció es lliurarà una vegada concedida aquesta.
  
- La resta la pagarà la Generalitat Valenciana després de l'aportació i la comprovació de la documentació justificativa de l'efectiva i correcta aplicació de la suma lliurada, i també de la realització de l'activitat subvencionada.
  
- La documentació justificativa portarà data de l'any 1998, i en tot cas es presentarà abans de l'1 de novembre de 1998.
  
- La justificació de la subvenció s'efectuarà, mitjançant la certificació de la despesa corresponent, expedida per la intervenció de la corporació, en la qual es detallarà l'import de la despesa contreta per l'activitat, els perceptors amb especificació del concepte i de l'import, i també que els béns o les millores han sigut destinats indefinidament a l'OMIC, i el lloc on queden dipositats els documents originals, que hauran de ser custodiats por l'entitat; podran també justificar-se mitjançant la tramesa de fotocòpies de factures i dels corresponents manaments de pagament, totes elles degudament compulsades.
  
- En cas que es realitzen obres, amb la justificació es presentarà, a més, la certificació d'obra expedida pel tècnic competent.
  
2. El pagament de les subvencions per a despeses corrents es realitzarà de conformitat amb allò que s'ha establit en el mateix article, i s'aplicarà el següent règim:
  
- El 40% de l'import de la subvenció es lliurarà d'immediat una vegada concedida aquesta.
  
- El 20% es pagarà després de l'aportació i la comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.
  
- La resta la pagarà la Generalitat Valenciana després de la justificació per part de la corporació local de la totalitat de la quantitat concedida.
  
- La justificació de la subvenció s'efectuarà de la forma següent:
  
a) Els justificants podran presentar-se en la Direcció General de Comerç i Consum des de la notificació de la concessió de subvenció, fins l'1 de novembre d'aquest any i hauran de referir-se a despeses realitzades dins de l'exercici 1998.
  
b) Les corporacions podran realitzar la justificació mitjançant la presentació dels corresponents certificats de despesa, en els quals conste l'acord de reconeixement de l'obligació. En el cas que el servei el preste als consumidors i usuaris una associació de consumidors amb la qual la corporació haja subscrit un conveni a aquest efecte, s'adjuntarà còpia autenticada de l'esmentat conveni.
  
c) La justificació de la despesa realitzada en les juntes arbitrals de titularitat compartida s'efectuarà mitjançant la certificació de la intervenció o secretaria de la corporació en la qual s'acredite el cost del personal que realitza les funcions d'arbitratge.
  
DISPOSICIONS ADDICIONALS
  
Primera
  
Per a l'exercici 1998, i de conformitat amb allò que s'ha establit en la Llei 15 /1997, de 29 de desembre, de Pressupostos de la Generalitat Valenciana, les ajudes previstes en aquesta ordre es finançaran, d'acord amb el crèdit pressupostari disponible a càrrec de la secció 11, servei 03, programa 443.10, d'acord amb el següent desglossament:
  
- Les ajudes previstes en el capítol II es finançaran a càrrec de la línia 402 per un import màxim de 64.149.510 de pessetes per a despeses corrents i línia 702 per un import màxim de 5.000.000 de pessetes per a despeses d'inversió.
  
- Les ajudes previstes en el capítol III es finançaran a càrrec de la línia 401 per un import màxim de 91.341.409 pessetes i la línia 701, per un import màxim de 01.120.319 de pessetes, segons es tracte de despeses corrents o d'inversió respectivament.
  
Segona
  
En el supòsit que els documents que hagen d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es facen constar la data i l'òrgan o dependència on es presentaren o, si escau, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general de Comerç i Consum perquè dicte les disposicions i adopte les mesures que considere oportunes per al desenvolupament i l'aplicació d'allò que s'ha disposat en aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 19 de maig de 1998
  
El conseller d'Ocupació, Indústria i Comerç,